Goeie Vrydag - 'N GEMEENTE IN AFRIKA VIR DIE HELE WÊRELD
Skriflesing en Prediking: Johannes 7:37-39
37Op die laaste dag, die groot dag van die huttefees, het Jesus daar gestaan en uitgeroep: "As iemand dors het, laat hy na My toe kom en drink! 38Met die een wat in My glo, is dit soos die Skrif sê: Strome lewende water sal uit sy binneste vloei."
Hoe voel jy oor feesdae? Meeste Feesdae laat my maar koud. Verjaarsdae is gewoonlik net n werksdag. Maar tog is daar feesdae wat my diep raak. Nuwejaar word al meer dit vir my. Ek raak vir 'n paar oomblikke stil en kyk terug oor die pad wat ek daardie jaar gekom het. Ek dink na oor hoe die jaar my gevorm het. En ek kom vreeslike goed agter van myself... Klein goedjies raak vir my belangrik... soos om my kinders in die oe te kan kyk en te kan hoor hulle is ok. Ek soek al meer daardie veilige plek waar jy kan se wat jy voel en dink, maar ook kan hoor wat jou geliefde om jou se en dink. Laurika Rauch sing dat die mense wat sy liefhet kom groei op haar soos mos. En daar kan hul na hartelus gedy. Paasnaweek was nog altyd so 'n fees. Dis vir my iets baie ryk.
In die gedeelte wat ons gelees het word een van die groot Joodse feeste gevier. Dis 'n fees wat 7 dae lank duur. Elke jaar word die Joodse gemeenskap vir 'n rukkie stil en dink aan hoe God hulle uit Egipte verlos het. Hulle bou vir hulle hutte (dis hoekom dit bekend staan as die loof huttefees) en woon daardie 7 dae daarin om te herdenk dat hulle deur die woestyn getrek het. Julle sal onthou dat die volk gesukkel het om water te kry in die woestyn en dat God vir hulle water uit 'n rots gegee het. Om te dink dat God hulle sooo liefhet , sooo versorg het, dat Hy vir hulle water uit 'n dooie klip laat kry het!!
Die fees was ryk aan simboliek. Elke oggend het die Jode saam met die priester na die fontein van Gihon gegaan. Ons ken dit ook as die bad van Siloam. In hulle regterhand het hulle 'n wilgertakkie gehou om te wys op die reis wat hulle deur die woestyn gehad het, maar ook veral op die vryheid wat God vir hulle uit Egipte moontlik gemaak het. Hulle sou dikwels vir mekaar kon sê:"Ons is nie meer slawe nie. Ons is vrygemaak. Die bloed aan die kosyn maak dat God met liefde na ons kyk! In hulle linkerhand het hulle 'n lemoen of 'n suurlemoen gehad. Dit vertel die verhaal dat God hulle nie net vrygemaak het nie, maar dat Hy hulle na 'n land van oorvloed gebring het. 'n Land van melk en heuning. By die bad gekom het die priester 'n goue kruik vol water gemaak en 'n koor het gehelp dat almal kan saamsing. 'n Lied wat hulle uit Jesaja 12:3 geskryf het: "Met blydskap sal julle water skep uit die fonteine van redding." Dan het die hele volk met 'n groot gejuig agter die priester aangeloop tot by die altaar in die tempel. Dit was 'n groot plesierigheid en trompette het geblaas. By die altaar aangekom het die priester die kruik leeg gemaak in 'n beker. 6 dae lank het hulle dit so gedoen. En op die 7e dag? Soos destyds by Jerigo het hulle op die 7e dag die ritueel 7 keer gedoen. Die hoogtepunt van die fees! Almal dank nou God vir verlossing. En hulle hou sommer ook 'n biddag vir reen vir die jaar wat voorlê en vra dat die Here hul oes sal seën.
Die teks sê vir ons dat Jesus op hierdie 7e dag van die fees, op die hoogtepunt van die fees, waarskynlik toe die water uit die goue kruik gegooi is, skielik tussen die mense uitgeroep het: As jy dors is, kom dan na My toe en drink. Die een wat in My glo – soos die Skrif sê: "Riviere lewende water sal uit Sy binneste vloei." Dikwels vertel die Bybel ons dat Jesus die mense innig jammer gekry het. Dat Hy gesien het dat hulle soos skape sonder 'n Herder is.
Jesus het baie waarde geheg aan die gedagte van water. Vir 'n Samaritaanse vrou buite die dorpie Sigar het Hy dit so gesê in Joh.4:14 "Wie egter van die water drink wat Ek hom gee, sal nimmer as te nooit weer dors word nie. Die water wat Ek vir hom sal gee, sal 'n fontein in hom word waarvan die water vir altyd sal bly opborrel."
Paasfees is ons huttefees. As die Jode fees vier oor die verlossing uit Egipte, dan vier ons die verlossing uit ons eie sonde. As die Jode dink aan water uit 'n dooie rots, dan vier ons lewe wat vloei uit 'n dooie stuk hout, 'n kruishout. As die Jode dink dat hulle vry is van slawerny , dan dink ons aan dat ons nie meer slawe is nie , maar in 'n lewende verhouding vriende geword het van Jesus. Medewerkers. Dissipels. As die Jode bid vir reen en 'n goeie oes, dan bid ons vir siele om Jesus as Verloser te vind.
Jesus gaan natuurlik verder as die blote fees van verlossing. Want in God se denke gaan dit nie alleen om verlossing nie. As dit net om verlossing gegaan het sou Hy ons na ons bekering sommer dadelik hemel toe laat gaan het. As jy dan lewe by my kom kry het, dan begin ons om God se doel met ons lewe uit te leef. As jy eers die water ingekry het, sal dit meer word in jou en dit sal oorloop sodat ander ook daardeur gevoed sal kan word. Lewende water se doel is nie om jou dors te les nie. Lewende water se doel is dat jy wat dit gedrink het nou ook andere se lewensdors kan kom les. Die Here roep ons nader maar stuur ons ook dadelik weer uit.
Hoe gaan ek dit kan doen? Vers 39 wys ons dit uit... Dit het Jesus oor die Gees gesê wat nog uitgestort sou word. Intussen is die HG uitgestort met Pinkstertyd. En die Gees het in ons kom woon. En nou kan ons nooit weer dieselfde wees nie. Hy kyk nou deur ons oë na 'n dorstige wêreld en maak ons reageer deur met liefde en vriendskap uit te reik. Wanneer jy en die HG in 'n vennootskap kom, sal die wêreld se dors ook geles word.
Kom kyk vandag met Paasfees saam met my terug oor die pad wat verby is. Het daar die afgelope jaar dorstige siele hul dors kom les by Jesus? In die gemeente en deur jou water wat oorgeloop het na andere toe? En as jy saam met my vorentoe wil kyk tot volgende jaar se paasfees, bid dan saam met my dat God lewende water uit ons sal laat oorloop na mense wat ver van God is. Bid dat Hy jou en my sal gebruik. Dalk het jy selfs iemand in gedagte vir wie jy vandag wil intree. Vra Hom nou dat Sy lewende water deur jou sal vloei om andere se dors na ewige lewe ook te les.